洽陽何退翁謫長沙會宿龍興思歸戲之
作者：釋德洪
朝代：宋

paragraphs: 何郎西州來，逸氣掃秋晚。
平生貯書腹，中有文武膽。
材如駱賓王，其直亦不減。
上書論國事，忌諱失料揀。
居然爲逐客，安免投手板。
世方例皮相，我亦作白眼。
閉門古寺中，一榻聊醫懶。
邇來偶病渴，意緒覺蕭散。
頗懷當壚人，楚岫屢欲鏟。
我從山中來，攜被夜假館。
地爐擁紅金，妙語容細款。
凛然忠義氣，不肯受盤綰。
正恐復一吐，與民作温暖。
坐覺舟壑走，歲月不可挽。
人生一夢耳，勿作鏡中歎。
何當結後期，相攜游汗漫。